Cora Coetzee se illustrasies maak dit 'n vreugde om na te kyk. Dit is vir ons wonderlik dat die gediggies, rympies en liedjies waarmee ons grootgeword het, in so 'n mooi boek met die nuwe generasie gedeel kan word. Die beste deel is dat ons dogter, hoewel sy hier in die Nieeu Seelandse kultuur grootword en Kiwikaans praat, soveel genot uit D J Opperman se kleuterverse put. (Kiwikaans is Afrikaans met 'n sterk Kiwi invloed en uitspraak.)
Poesie vir plesier! Die bloemlesing met sy wye verskeidenheid gedigte sal leerlinge jonk en oud laat lus vir meer. Dit is 'n hersiene en bygewerkte uitgawe van die gewilde Poesie vir plesier wat in 1980 verskyn het. Die gedigte is uitgesoek deur die meesterhand van D.J. Opperman en GHJ Coetzee het dit in afdelings geplaas en vrae bygevoeg.
Die eerste sagtebanduitgawe van die bekende en geliefde bloemlesing is reeds in sy negende druk (1994) - lankal reeds 'n standaardwerk. Dit is nie net vir skool nie, maar vir elke liefhebber van Afrikaanse gedigte. Hier word vir die eerste keer dekking gegee aan die werke van "nuwer" digters soos Annesu de Vos, Petra Muller, TT Cloete, Charles Fryer en EWS Hammond.
Kleuterverseboek is in 1958 vir die eerste keer uitgegee. 'n Tweede uitgawe het in 1981 verskyn en die volgende jaar is dit reeds herdruk. Die tweede uitgawe beleef tans sy derde druk - 'n voorreg wat nie vir baie Afrikaanse kinderboeke beskore is nie. - childlit.org
"Hierdie bloemlesing, saamgestel vir gebruik in die hoër skool, is 'n oorsigtelike inleiding tot die Afrikaanse digkuns. Daar is vir elkeen van die 80 voorgestelde digters 'n foto en biografiese besonderhede. By die teks is noodsaaklike aantekeninge en woordverklarings verskaf." - suid-afrika.de
"Dié epiese gedig van die gevierde D.J. Opperman, 'n diep spel van ryk geskakeerde simboliek, verbeeld in vyf afdelings die verhaal van Jorik, wat deur 'n duikboot aan land gesit word by die Moederstad om te gaan spioeneer. Hy maak kennis met die land in al sy verskeidenheid en raak só verknog aan sy nuwe omgewing, dat sy makkers hom aan die einde met geweld moet terughaal na die duikboot. In hierdie meesterwerk word 'n groot verskeidenheid temas aangesny wat van universele belang is." - suid-afrika.de
DJ Opperman debuteer in 1945 met Heilige beeste - die begin van 'n roemryke loopbaan as een van die grootste digters in Afrikaans. In hierdie bundel gryp Opperman endersyds terug na die Afrikaner se voorverlede met gedigte wat handel oor 'n landelike best